钦定古今图书集成/方舆汇编/职方典/第1372卷 > 《城月池记》邓邦基
## 钦定古今图书集成/方舆汇编/职方典/第1372卷 > 《城月池记》邓邦基

“吾邑山水，故称奇胜。”左盘石龙，右踞石虎，三墩宾其
南，双丫主其北。郡山之蒙，委蛇迤逦，而大海绕其前
焉。崒嵂汪洋，相距百里许，联如走练，莹若玉壶。芙蓉
紫盖，鉴湖白云，与之博巧斗奇，真天地间有数山川
矣。徐自正统己巳由海安迁于宾朴，既非向明宣郁
之义，而民之隶役于公者，攸往为甚难。门之外，陆田
数顷，地原高亢，水易涸竭，堪舆家以为不利。先是建
宁谢侯发谋经略之，而未暇也。今上官法令详密，公
帑之藏，计铢两不敢苟费。有司稍有动作，足以蔑吏，
吏之修名誉者辄以土木为戒。况陂池兴坠，不以考
课，孰肯加意而举行之哉？西溪张侯下车之初，首诹
民瘼，凡兴利除害，靡不悉心阐饬。徐“旧城堞卑委，蕞
尔弹丸，当沿海之冲，实可隐忧。”侯建议当道增高各
三尺，周围墩台一十二座，东西南三门各筑围城。真
可以备不虞而御外侮，境内安枕矣。城北实县治，靠
屿门故障闭，嫌于寥旷。侯每登临，必嗟慨之，乃召匠
鸠工，规制弘拓，不再阅月而落成，嵬然为山岳增色。
寿亭侯祠焉。凡有御捍，辄祷祀之，其应如响，非若修
冥福证功果为也。徐之西路一带，珠崖通衢，直冲环
带，为县治厄。凡莅兹邑者，鲜以显荣克终。侯因地象，
宜更道于演武台之阳。周遭环绕，车马蓊集，若履康
庄，公私称便。士隶海隅，习慕《诗》《书》《礼》《乐》之化，然不有
以重恤其私，则资身困于无策。侯出赎金，置买学田，
计年入租，用以代耕而作其气。士之赖其资赡者，怀
珍抱奇，不啻云蒸雾拥，然每扼于科第。侯因别驾林
公竖《魁星碑》于明伦堂之侧，乃建楼绘帐，愈增其事
焉。楼建于敬一箴之后，其木石资值，皆取诸俸，而不
籍于公。嗣是紫气勃勃动，干将莫邪，连茹汇征之士，
岂可以指计哉？侯莅任匝三载，而鸿猷峻“烈，赫然振
著若此。宜其义问昭宣，而奖剡交檄，非偶尔也。”乃于
公馀之暇，周览远眺，翛然有出尘之想。辟南门，面于
县治，前门凿月池，鞭石为台榭，襟莳花木，苍翠交霞，
徐之景概，最为奇观，长阔计二百馀丈，深一丈馀。诸
君乐其成，以记见属。顾基，土人也，既不能执畚锸，杂
佣役，以胥供事之劳，今得操笔砚以图成功，固所愿
焉。夫天下之水，巨浸莫如江海，细流则曰“溪涧”，次之
则汇而为池。盖池受崖谷后委会泓萦而成之，蛟龙
不侵，淜湃不惊，航舰不通，辐辏纷华所不至，而郁然
零灿然萦，辽廓渺忽，触之易于乘兴，故豪人达士，多
寄傲之以箕踞其间。文中子设帐于白牛，子美开堂
于浣花，元结怡情于治水，人以池托，池以人胜，垂之
往牒，其芳可掬也。侯之凿是池也，得无有取于此乎？
夫士君子所至，凡一山一泉，一石一壑，足当心意，皆
可以取适一时。天下后世宝为异迹，学士大夫侈为
美谈，故簿书为伍者，日琐琐焉。至于山石之美，泉壑
之佳，胜可以一览而乐者，亦垂睫不顾曰：“吾暇乎哉？”
其胸次超羁，不啻霄壤径庭矣。余按状而得其景焉。
啼鸟饶舌，女彝鼓歌，滩漱金沙，浪浮桃，蕊青丝以拖
蓝，波浡浡而抛赤者，池之春也。维夏则菱芡贴青，荷
莲递馥，水晶风动，莎草放茵，其顾之莫有烦热者乎？
及彼《兰秋》，古镜如开，水纨为熨，韬涵太虚，吞月住云，
鸟鹊倒飞，芙蕖逆植，殆所谓绮“绾绣锁，合形效技者
则然矣。秋而复冬，玉壶迎霜，黄芦摇白，狎鸥汨没，待
腊得舒，其诸秘光拂静，凛烈生棱者乎？”侯与客一二
侣，登其台，披襟坐啸，风飕飕下，衣袂皆飞，拍案浩歌，
俯仰宇宙。挹三墩双丫之奇特，驾石门、龙床之峭丽，
而瀚海荡漾，咸在胸臆中矣。席罢《嘻嘻》散去。民之环
池观听者，林林总总，悉鼓舞于春风；太和之化，将不
与此池同活泼哉！侯固将以其自适者适其民，而民
亦将以侯之所适者与池共永也。斯非作《记》之意与？

可谓易矣。是为《记》。